KIRJALLINEN KYSYMYS E-3326/01

esittäjä(t): Nelly Maes (Verts/ALE) komissiolle

(30. marraskuuta 2001)

Aihe: Euroopan komission ehdotukset supistaa lähetystöään Trinidad ja Tobagossa

Trinidad ja Tobagon hallitukselle on ilmoitettu, että Euroopan komissio on ulkomaanedustustaan tarkasteltuaan ja uudelleen arvioituaan supistamassa Port of Spainissa sijaitsevaa lähetystöään. Maan hallitus on tästä huolissaan ja katsoo, että sitä rangaistaan.

Komission arvioinnissa lähetystön työmäärää aliarvioidaan suuresti, ja siinä otetaan toiminnan tehokkuuden mitaksi kansallisten ohjelmien kustannukset sen sijaan, että laajennettaisiin

vastuuta ohjelmiin, jotka ovat osa alueellista maaohjelmaa (CRIP). Jatkaakseen sitoumustaan parantaa Euroopan kehitysrahaston (EDF) varojen käyttöä ja edistääkseen vuosien mittaan lujitettua erinomaista yhteistyökumppanuutta kansallisen valtuuttavan viranomaisen ja lähetystön välillä Trinidad ja Tobago perustivat maaliskuussa 2001 sunnittelu- ja kehitysministeriöönsä erityisen EDF-yksikön, jonka sopimussuhteessa oleva henkilöstö on hyvin motivoitunutta. Heidän kokemuksensa perusteella lähetystö tarvitsee vähintään yhden suurlähettilään ja kaksi neuvonantajaa, jotta se voisi toimia tehokkaana yhteistyökumppanina. Lähetystön henkilöstön määrän säilyttäminen ennallaan tai lisääminen on entistä tärkeämpää, ottaen huomioon komission päätöksen hajauttaa toimia ja antaa lähetystölle enemmän päätöksentekovaltaa.

Komission arvioinnissa mainitaan seuraavat seikat toisen kriteerin (poliittinen ja taloudellinen painoarvo) alla: Trinidad ja Tobago on Cariforum-ryhmittymän maista suurin tuoja ja toiseksi suurin viejä. Se on Karibian valtioiden liiton (ACS) perustajajäseniä, ja maassa toimii noin neljätoista kansainvälistä järjestöä sekä kahdeksan alueellista järjestöä. Neljällä Euroopan unionin jäsenvaltiolla on ulkomaanedustusto Port Spainissa, kun taas Trinidad ja Tobagolla on kolme ulkomaanedustustoa Euroopassa. Trinidad ja Tobagon sijainti mahdollistaa helpon yhteydenpidon, lentoyhteydet ja televiestintä mukaan lukien. Infrastruktuuri ja elinolot ovat erinomaiset.

Edellä esitetyn perusteella kysyn komissiolta, onko viisasta supistaa Euroopan komission edustusta Port of Spainissa?

Christopher Pattenin komission puolesta antama vastaus

(11. helmikuuta 2002)

Komissio päätti 3. heinäkuuta 2001 uudelleenjärjestellä ulkomaanedustustojensa verkostoa vuoden 2002 loppuun mennessä. Seurauksena kyseisestä päätöksestä ja ulkomaanedustukseen kohdistettuja talousarviopaineita heijastellen Trinidadin ja Tobagon lähetystön johto hoidetaan jatkossa siten, että lähetystön päällikkö toimii naapurimaasta käsin. Tämä päätös pitää sisällään komission ulkomaanedustuksen kehittämisnäkökulmia, ja sillä on vaikutusta moniin eri puolilla maailmaa sijaitseviin lähetystöihin. Tämä kehitys on jatkoa vuonna 1996 aloitetuille uudistamistoimille komission ulkomaanedustuksen rakenteen järkiperäistämiseksi pyrkimällä samanaikaisesti ylläpitämään edustuksen mahdollisimman hyvä saavuttavuus ja takaamaan sen toiminnan korkea laatu. Vaikeita päätöksiä on jouduttu tekemään joidenkin lähetystöjen rakenteen keventämiseksi ja toisten sulkemiseksi. Tämänhetkisessä kireässä taloudellisessa ilmapiirissä tämä oli komissiolle ainoa keino vastata uusiin paineisiin rajallisten voimavarojensa puitteissa.

Trinidadin ja Tobagon lähetystö jatkaa toimintaansa yhdellä asiainhoitajaksi nimettävällä virkamiehellä ja hänen alaisuudessaan olevalla paikallisella henkilökunnalla. Tämä mahdollistaa, kuten on asianlaita ollut tähänkin asti, tärkeiden kehitysyhteistyökysymysten, poliittisten ja taloudellisten asioiden sekä kauppaa koskevien kysymysten seurannan. Guyanan lähetystön päällikkö akkreditoidaan myös Trinidadin ja Tobagon lähetystön päälliköksi non-residenttinä. Guyanan lähetystöllä on jo nyt alueellinen rooli, sillä se kykenee antamaan asiantuntija-apua kyseiselle alueelle. Lähetystöä on kuitenkin vahvistettava, jotta se kykenisi paremmin selviytymään Trinidadin ja Tobagon muodostamasta uudesta vastuualueesta.